b'\n_START_ARTICLE_\nTower Bridge\n_START_SECTION_\nFundalul istoric\n_START_PARAGRAPH_\n\xc3\x8en a doua jum\xc4\x83tate a secolului al XIX-lea, dezvoltarea comer\xc8\x9bului \xc3\xaen estul Londrei a dus la o cerere de construire a unui nou pod \xc3\xaen aval de Podul Londrei. Un pod tradi\xc8\x9bional, fix, nu putea fi construit pentru c\xc4\x83 ar fi \xc3\xaempiedicat accesul la facilit\xc4\x83\xc8\x9bile portuare \xc3\xaen zona Pool of London, \xc3\xaentre Podul Londrei \xc8\x99i Turnul Londrei. _NEWLINE_\xc3\x8en 1876 a fost format un comitet special, condus de Sir Albert Joseph Altman, pentru a g\xc4\x83si o solu\xc8\x9bie cu privire la problema travers\xc4\x83rii r\xc3\xa2ului. Comisia a organizat un concurs de proiecte. Peste 50 de planuri au fost trimise, inclusiv unul creat de un inginer, Sir Joseph Bazalgette. Modul de evaluare a proiectelor a fost controversat \xc8\x99i numai \xc3\xaen 1884, un proiect trimis de Horace Jones, arhitectul ora\xc8\x99ului (care era \xc8\x99i unul din membrii juriului), a fost aprobat. _NEWLINE_Inginerul lui Jones, Sir John Wolfe Barry, a sus\xc8\x9binut ideea unui pod mobil cu dou\xc4\x83 turnuri construite pe piloni. Traveea central\xc4\x83 era \xc3\xaemp\xc4\x83r\xc8\x9bit\xc4\x83 \xc3\xaen dou\xc4\x83 p\xc4\x83r\xc8\x9bi egale care puteau fi ridicate pentru a permite desf\xc4\x83\xc8\x99urarea traficului pe r\xc3\xa2u. Cele dou\xc4\x83 deschideri laterale erau poduri suspendate, cu tije de suspensie ancorate at\xc3\xa2t la contraforturi, c\xc3\xa2t \xc8\x99i la partea de sus a turnurilor.\n_START_SECTION_\nConstruc\xc8\x9bia\n_START_PARAGRAPH_\nConstruc\xc8\x9bia podului a \xc3\xaenceput \xc3\xaen anul 1886 \xc8\x99i a durat opt ani, cu cinci antreprenori importan\xc8\x9bi - Sir John Jackson (funda\xc8\x9bia), William George Armstrong (hidraulic\xc4\x83), William Webster, Herbert Henry Bartlett \xc8\x99i Sir William Arrol & Co. \xe2\x80\x93 _NEWLINE_\xc8\x99i 432 de muncitori constructori. E W Crutwell a fost inginerul \xc8\x99antierului._NEWLINE_Doi piloni masivi, care con\xc8\x9bineau peste 70.000 de tone de beton,_NEWLINE_au fost \xc3\xaenfip\xc8\x9bi \xc3\xaen solul de pe fundul r\xc3\xa2ului pentru a sus\xc8\x9bine construc\xc8\x9bia. Peste 11.000 de tone de o\xc8\x9bel au constituit scheletul turnurilor \xc8\x99i a traveelor._NEWLINE_Aceast\xc4\x83 structur\xc4\x83 a fost apoi \xc3\xaembr\xc4\x83cat\xc4\x83 \xc3\xaen granit de Cornish \xc8\x99i piatr\xc4\x83 de Portland pentru a proteja p\xc4\x83r\xc8\x9bile metalice \xc8\x99i pentru a-i da podului un aspect pl\xc4\x83cut._NEWLINE_Jones a murit \xc3\xaen 1887 \xc8\x99i George D. Stevenson a preluat conducerea proiectului._NEWLINE_Stevenson a \xc3\xaenlocuit fa\xc8\x9bada de c\xc4\x83r\xc4\x83mizi original\xc4\x83 propus\xc4\x83 de Jones cu o fa\xc8\x9bad\xc4\x83 ornat\xc4\x83 \xc3\xaen stil victorian gotic, care face ca podul s\xc4\x83 fie un reper distinctiv. Modificarea a avut ca scop armonizarea podului cu Turnul Londrei din vecin\xc4\x83tate._NEWLINE_Costul total al construc\xc8\x9biei a fost de 1.184.000 lire sterline (100.000.000 de lire sterline \xc3\xaen 2010).\n_START_SECTION_\nInaugurarea\n_START_PARAGRAPH_\nPodul a fost inaugurat oficial pe 30 iunie 1894 de Prin\xc8\x9bul de Wales (viitorul rege Eduard al VII-lea) \xc8\x99i de so\xc8\x9bia acestuia, Prin\xc8\x9besa de Wales (viitoarea regin\xc4\x83 Alexandra)._NEWLINE_\xc3\x8enainte ca podul s\xc4\x83 fie construit, Tower Subway, un tunel aflat la 400 m spre vest, era cel mai scurt mod de traversare a r\xc3\xa2ului dinspre Tower Hill c\xc4\x83tre Tooley Street \xc3\xaen Southwark. Deschis \xc3\xaen 1870, Tower Subway a fost primul tunel subteran de cale ferat\xc4\x83, dar a fost \xc3\xaenchis dup\xc4\x83 numai trei luni \xc8\x99i a fost redeschis ca tunel pentru pietoni. O dat\xc4\x83 ce Tower Bridge a fost deschis publicului, mare parte din traficul pietonal a fost preluat de pod, pentru c\xc4\x83 aici nu se pl\xc4\x83tea nicio tax\xc4\x83 pentru trecere. Pentru c\xc4\x83 a pierdut mult din venituri, tunelul a fost \xc3\xaenchis \xc3\xaen 1898._NEWLINE_Tower Bridge este unul din cele cinci poduri din Londra care \xc3\xaen prezent este \xc3\xaen proprietatea \xc8\x99i administrarea Bridge House Estates, o funda\xc8\x9bie non-profit aflat\xc4\x83 sub controlul City of London Corporation. Este singurul dintre podurile funda\xc8\x9biei care nu leag\xc4\x83 City of London de Southwark, cap\xc4\x83tul de nord fiind \xc3\xaen Tower Hamlets.\n_START_SECTION_\nProiectul\n_START_PARAGRAPH_\nPodul are 244 m lungime \xc8\x99i dou\xc4\x83 turnuri de 65 m \xc3\xaen\xc4\x83l\xc8\x9bime, construite pe piloni. Traveea central\xc4\x83, de 61 m, este divizat\xc4\x83 \xc3\xaen dou\xc4\x83 p\xc4\x83r\xc8\x9bi care pot fi ridicate la un unghi de 83 de grade pentru a permite circula\xc8\x9bia pe r\xc3\xa2u. Fiecare parte, c\xc3\xa2nt\xc4\x83rind peste 1000 de tone, este contrabalansat\xc4\x83 pentru a minimiza for\xc8\x9ba \xc8\x99i a permite ridicarea \xc3\xaen 5 minute._NEWLINE_Cele dou\xc4\x83 travee laterale sunt poduri suspendate, fiecare de 82 m lungime, cu tijele de sus\xc8\x9binere fixate \xc3\xaen contraforturi \xc8\x99i \xc3\xaen turnuri. Pasarelele pentru pietoni sunt la 44 m deasupra r\xc3\xa2ului c\xc3\xa2nd acesta are cel mai \xc3\xaenalt nivel.\n_START_SECTION_\nSistemul hidraulic\n_START_PARAGRAPH_\nMecanismul de ridicare original era alimentat de ap\xc4\x83 sub presiune stocat\xc4\x83 \xc3\xaen c\xc3\xa2teva acumulatoare hidraulice._NEWLINE_Sistemul a fost proiectat \xc8\x99i instalat de Sir W. G. Armstrong Mitchell & Company din Newcastle upon Tyne. Apa, la o presiune de 5171067.968 Pa, era pompat\xc4\x83 \xc3\xaen acumulatoare de dou\xc4\x83 motoare cu aburi de 360 CP._NEWLINE_\xc3\x8en anul 1974, mecanismul original a fost \xc3\xaenlocuit cu un sistem modern electro-hidraulic, proiectat de BHA Cromwell House. Singurele componente ale sistemului original care \xc3\xaenc\xc4\x83 sunt folosite sunt pinioanele finale, care \xc3\xaenv\xc3\xa2rt ro\xc8\x9bile fixate pe p\xc4\x83r\xc8\x9bile mobile. Acestea sunt puse \xc3\xaen mi\xc8\x99care de motoare hidraulice moderne, care folosesc uleiul ca fluid hidraulic._NEWLINE_Unele dintre mecansimele hidraulice originale au fost p\xc4\x83strate, de\xc8\x99i nu mai sunt folosite. Acestea sunt exponatele principale \xc3\xaen muzeul podului situat \xc3\xaen vechea sal\xc4\x83 a motoarelor din partea de sud a podului. Muzeul include motoarele cu aburi, dou\xc4\x83 dintre acumulatoare, unul dintre motoarele hidraulice care au pus \xc3\xaen mi\xc8\x99care partea mobil\xc4\x83, precum \xc8\x99i alte artefacte.\n_START_SECTION_\nAl treilea motor cu aburi\n_START_PARAGRAPH_\n\xc3\x8en timpul celui de-al doilea r\xc4\x83zboi mondial, \xc3\xaen anul 1942, ca o m\xc4\x83sur\xc4\x83 de prevenire a \xc3\xaencet\xc4\x83rii func\xc8\x9bion\xc4\x83rii podului ca urmare a avarierii motoarelor de c\xc4\x83tre inamic, a fost instalat un al treilea motor,, de 150 CP, construit de Vickers Armstrong Ltd. \xc3\xaen atelierele Elswick din Newcastle upon Tyne. A fost echipat cu un volant de 2,7 m \xc3\xaen diametru, c\xc3\xa2nt\xc4\x83rea 9 tone \xc8\x99i func\xc8\x9biona la o vitez\xc4\x83 de 30 rpm.  Motorul nu a mai fost de folos dup\xc4\x83 ce sistemul a fost modernizat \xc3\xaen 1974 \xc8\x99i a fost donat muzeului Forncett Industrial Steam Museum.\n_START_SECTION_\nControlul naviga\xc8\x9biei\n_START_PARAGRAPH_\nPentru a controla traficul pe r\xc3\xa2u au fost stabilite diferite reguli \xc8\x99i semnale. \xc3\x8en cursul zilei, controlul era asigurat de luminile ro\xc8\x99ii ale semafoarelor montate pe cabinele de control de pe pilonii de la fiecare cap\xc4\x83t al podului. Noaptea se foloseau lumini colorate, pentru fiecare direc\xc8\x9bie, pe ambii piloni: dou\xc4\x83 lumini ro\xc8\x99ii care indicau c\xc4\x83 podul e \xc3\xaenchis \xc8\x99i dou\xc4\x83 lumini verzi care ar\xc4\x83tau c\xc4\x83 este deschis. Pe cea\xc8\x9b\xc4\x83 se folosea \xc8\x99i un gong._NEWLINE_Vasele care treceau pe sub pod trebuia s\xc4\x83 afi\xc8\x99eze semnale: ziua, o bil\xc4\x83 neagr\xc4\x83 de 0,61 m \xc3\xaen diametru era at\xc3\xa2rnat\xc4\x83 acolo unde putea fi v\xc4\x83zut\xc4\x83, iar noaptea, dou\xc4\x83 lumini ro\xc8\x99ii \xc3\xaen acela\xc8\x99i loc. Pe cea\xc8\x9b\xc4\x83, navele trebuia s\xc4\x83 emit\xc4\x83 semnale sonore \xc3\xaen mod repetat._NEWLINE_Dac\xc4\x83 o bil\xc4\x83 neagr\xc4\x83 era suspendat\xc4\x83 \xc3\xaen zona mijlocului fiec\xc4\x83rei pasarele (sau o lumin\xc4\x83 ro\xc8\x99ie pe timpul nop\xc8\x9bii) \xc3\xaensemna c\xc4\x83 podul nu putea fi deschis. Aceste semnale erau repetate la aproximativ 900 de metri \xc3\xaen aval, la Cherry Garden Pier, unde vasele care voiau s\xc4\x83 treac\xc4\x83 pe sub pod trebuia s\xc4\x83 \xc3\xae\xc8\x99i afi\xc8\x99eze propriile semnale vizuale \xc8\x99i s\xc4\x83 emit\xc4\x83 semnale sonore \xc3\xaen timp ce se apropiau, pentru a-l alerta pe \xe2\x80\x9emaestrul podului\xe2\x80\x9d._NEWLINE_Mecanismul de control pentru echipamentele de semnalizare a fost p\xc4\x83strat \xc8\x99i poate fi v\xc4\x83zut func\xc8\x9bion\xc3\xa2nd \xc3\xaen muzeul podului.\n_START_SECTION_\nReac\xc8\x9bii\n_START_PARAGRAPH_\nDe\xc8\x99i podul este un reper incontestabil, profesioni\xc8\x99tii de la \xc3\xaenceputul secolului al XX-lea au fost foarte critici cu privire la felul \xc3\xaen care podul arat\xc4\x83. \xe2\x80\x9eE \xc8\x9bip\xc4\x83tor \xc8\x99i reprezint\xc4\x83 viciul pre\xc8\x9biozit\xc4\x83\xc8\x9bii, precum \xc8\x99i o falsificare a st\xc4\x83rii reale a structurii" a scris H. H. Statham,, \xc3\xaen timp ce Frank Brangwyn a declarat c\xc4\x83 \xe2\x80\x9eo structur\xc4\x83 mai absurd\xc4\x83 dec\xc3\xa2t Tower Bridge nu a fost niciodat\xc4\x83 aruncat\xc4\x83 peste un r\xc3\xa2u strategic\xe2\x80\x9d._NEWLINE_Istoricul specialist \xc3\xaen arhitectur\xc4\x83 Dan Cruickshank a ales podul \xc8\x99i alte trei construc\xc8\x9bii pentru serialul documentar realizat de BBC \xc3\xaen 2002, Britain\'s Best Buildings.\n_START_SECTION_\nTraficul rutier\n_START_PARAGRAPH_\nTower Bridge este \xc3\xaenc\xc4\x83 o trecere important\xc4\x83 \xc8\x99i aglomerat\xc4\x83 peste Tamisa: \xc3\xaen fiecare zi trec peste pod peste 40.000 de oameni (\xc3\xaen ma\xc8\x99ini, cu motociclete sau pe jos). _NEWLINE_Podul face parte din inelul rutier al City of London \xc8\x99i este limita estic\xc4\x83 a zonei \xc3\xaen care se pl\xc4\x83te\xc8\x99te pentru accesul cu autovehicule (nu se pl\xc4\x83te\xc8\x99te \xc3\xaens\xc4\x83 o tax\xc4\x83 pentru trecerea pe pod cu ma\xc8\x99ina)._NEWLINE_Pentru a men\xc8\x9bine integritatea structurii istorice, City of London Corporation a impus o limit\xc4\x83 de vitez\xc4\x83 de 32\xc2\xa0km/h \xc8\x99i o limit\xc4\x83 de mas\xc4\x83 de 18 t pentru vehiculele care circul\xc4\x83 pe pod. Un sistem sofisticat dotat cu aparat fotografic m\xc4\x83soar\xc4\x83 viteza vehiculelor care trec pe pod, folosind pl\xc4\x83cu\xc8\x9bele de \xc3\xaenmatriculare ca sistem de recunoa\xc8\x99tere a ma\xc8\x99inilor pentru a trimite amenzile \xc8\x99oferilor care dep\xc4\x83\xc8\x99esc viteza legal\xc4\x83._NEWLINE_Un al doilea sistem monitorizeaz\xc4\x83 al\xc8\x9bi parametri ai vehiculelor. Bucle de induc\xc8\x9bie \xc8\x99i detectoare piezoelectrice sunt folosite pentru a m\xc4\x83sura greutatea, \xc3\xaen\xc4\x83l\xc8\x9bimea \xc8\x99asiului \xc8\x99i num\xc4\x83rul de axe pentru fiecare vehicul.\n_START_SECTION_\nNaviga\xc8\x9bia pe r\xc3\xa2u\n_START_PARAGRAPH_\nP\xc4\x83r\xc8\x9bile mobile ale podului sunt ridicate de aproximativ 1000 de ori pe an._NEWLINE_Traficul pe r\xc3\xa2u s-a redus mult, dar \xc3\xaenc\xc4\x83 are prioritate fa\xc8\x9b\xc4\x83 de traficul rutier. \xc3\x8en prezent este necesar\xc4\x83 o notificare f\xc4\x83cut\xc4\x83 cu 24 de ore \xc3\xaenainte de deschiderea podului._NEWLINE_Un sistem computerizat a fost instalat \xc3\xaen anul 2000 pentru a controla ridicarea \xc8\x99i cobor\xc3\xa2rea p\xc4\x83r\xc8\x9bilor mobile prin telecomand\xc4\x83. Din nefericire nu s-a dovedit suficient de func\xc8\x9bional, podul r\xc4\x83m\xc3\xa2n\xc3\xa2nd blocat, \xc3\xaen pozi\xc8\x9bie deschis\xc4\x83 sau \xc3\xaenchis\xc4\x83, de c\xc3\xa2teva ori \xc3\xaen anul 2005, p\xc3\xa2n\xc4\x83 c\xc3\xa2nd senzorii au fost \xc3\xaenlocui\xc8\x9bi.\n_START_SECTION_\nExpozi\xc8\x9bia Tower Bridge\n_START_PARAGRAPH_\nPasarelele din partea de sus, care unesc cele dou\xc4\x83 turnuri, au dob\xc3\xa2ndit o reputa\xc8\x9bie nepl\xc4\x83cut\xc4\x83 ca loc de \xc3\xaent\xc3\xa2lnire pentru prostituate \xc8\x99i pentru ho\xc8\x9bii de buzunare \xc8\x99i au fost \xc3\xaenchise \xc3\xaen anul 1910. \xc3\x8en anul 1982, pasarelele au fost redeschise ca parte a Expozi\xc8\x9biei Tower Bridge, organizat\xc4\x83 \xc3\xaen turnuri, pasarele \xc8\x99i \xc3\xaen camera victorian\xc4\x83 a motoarelor. Pasarelele ofer\xc4\x83 priveli\xc8\x99ti uimitoare asupra r\xc3\xa2ului \xc8\x99i asupra locurilor vestite din Londra, fiind vizitate de peste 380.000 de turi\xc8\x99ti anual. Expozi\xc8\x9bia are \xc8\x99i filme, fotografii \xc8\x99i afi\xc8\x99\xc4\x83ri interactive pentru a explica de ce \xc8\x99i cum a fost construit Tower Bridge. Vizitatorii pot vedea motorul cu aburi original care odinioar\xc4\x83 rotea p\xc4\x83r\xc8\x9bile mobile, expus \xc3\xaentr-o cl\xc4\x83dire situat\xc4\x83 \xc3\xaen apropierea cap\xc4\x83tului sudic al podului.\n_START_SECTION_\nModerniz\xc4\x83rile din 2008\xe2\x80\x932012\n_START_PARAGRAPH_\n\xc3\x8en aprilie 2008 s-a f\xc4\x83cut anun\xc8\x9bul c\xc4\x83 podul va fi modernizat, costul lucr\xc4\x83rilor fiind de 4 milioane de lire sterline. Lucr\xc4\x83rile au fost planificate s\xc4\x83 dureze 4 ani \xc8\x99i au presupus \xc3\xaendep\xc4\x83rtarea vopselei p\xc3\xa2n\xc4\x83 la metal \xc8\x99i revopsirea \xc3\xaen albastru \xc8\x99i alb. Fiecare sec\xc8\x9biune a fost \xc3\xaenvelit\xc4\x83 \xc3\xaen schele \xc8\x99i folii de plastic pentru a evita ca vopseaua veche s\xc4\x83 cad\xc4\x83 \xc3\xaen r\xc3\xa2u \xc8\x99i s\xc4\x83-l polueze. \xc3\x8encep\xc3\xa2nd cu mijlocul anului 2008, constructorii au lucrat la c\xc3\xa2te un sfert de pod pentru a reduce perturb\xc4\x83rile traficului, dar \xc3\xaenchiderile drumului au fost inevitabile. Podul va r\xc4\x83m\xc3\xa2ne deschis traficului rutier p\xc3\xa2n\xc4\x83 la sf\xc3\xa2r\xc8\x99itul anului 2010, dar este de a\xc8\x99teptat s\xc4\x83 fie \xc3\xaenchis pentru c\xc3\xa2teva luni. Se inten\xc8\x9bioneaz\xc4\x83 ca lucr\xc4\x83rile s\xc4\x83 reziste 25 de ani dup\xc4\x83 ce vor fi terminate._NEWLINE_Renovarea interiorului pasarelelor a fost terminat la mijlocul anului 2009. \xc3\x8en interiorul acestora a fost instalat un nou sistem de iluminare, proiectat de Eleni Shiarlis, pentru c\xc3\xa2nd pasarelele sunt folosite ca spa\xc8\x9bii expozi\xc8\x9bionale sau spa\xc8\x9bii pentru evenimente sociale. Noul sistem ofer\xc4\x83 posibilitatea de a folosi lumina normal\xc4\x83 sau de atmosfer\xc4\x83, aceasta din urm\xc4\x83 folosind corpuri de iluminat special confec\xc8\x9bionate, bazate pe tehnologia LED, proiectate s\xc4\x83 fie ascunse \xc3\xaen structura podului \xc8\x99i fixate f\xc4\x83r\xc4\x83 a fi necesare g\xc4\x83uri (aceast\xc4\x83 cerin\xc8\x9b\xc4\x83 este consecin\xc8\x9ba faptului c\xc4\x83 podul este clasificat ca bun cultural important)._NEWLINE_Renovarea celor patru lan\xc8\x9buri care sus\xc8\x9bin p\xc4\x83r\xc8\x9bile suspendate s-a terminat \xc3\xaen martie 2010, folosindu-se un sistem de \xc3\xaenalt\xc4\x83 tehnologie care solicit\xc4\x83 \xc8\x99ase straturi diferite de vopsea.\n_START_SECTION_\nIncidente\n_START_PARAGRAPH_\n\xc3\x8en luna decembrie 1952, podul a fost deschis \xc3\xaen timp ce un autobuz cu etaj se afla \xc3\xaen traversare. La acel moment persoana de la barier\xc4\x83 trebuia s\xc4\x83 sune un clopot de alarm\xc4\x83 \xc8\x99i s\xc4\x83 \xc3\xaenchid\xc4\x83 barierele c\xc3\xa2nd podul era liber \xc3\xaenainte ca paznicul s\xc4\x83 dispun\xc4\x83 ridicarea. Procesul a e\xc8\x99uat \xc3\xaen intervalul \xc3\xaen care un paznic era \xc3\xaenvoit. Autobuzul se afla aproape de cap\xc4\x83tul p\xc4\x83r\xc8\x9bii mobile dinspre sud c\xc3\xaend aceasta a \xc3\xaenceput s\xc4\x83 se ridice; \xc8\x99oferul Albert Gunter a luat o decizie \xc3\xaentr-o frac\xc8\x9biune de secund\xc4\x83 \xc8\x99i a accelerat pentru a ajunge pe partea mobil\xc4\x83 din partea de nord, care nu \xc3\xaencepuse s\xc4\x83 se ridice. Nimeni nu a fost grav r\xc4\x83nit._NEWLINE_Pe 5 aprilie 1968 un avion de v\xc3\xa2n\xc4\x83toare Hawker Hunter din cadrul Royal Air Force, pilotat de locotenentul Alan Pollok, a zburat pe sub Tower Bridge. Neimpresionat de faptul c\xc4\x83 \xc3\xaenal\xc8\x9bii func\xc8\x9bionari nu aveau de g\xc3\xa2nd s\xc4\x83 s\xc4\x83rb\xc4\x83toreasc\xc4\x83 a 50-a aniversare a Royal Air Force cu zboruri \xc3\xaen forma\xc8\x9bie, Pollok a hot\xc4\x83r\xc3\xa2t s\xc4\x83 fac\xc4\x83 singur ceva. F\xc4\x83r\xc4\x83 autoriza\xc8\x9bie, Pollok a zburat cu avionul Hunter la altitudine mic\xc4\x83 de-a lungul Tamisei \xc3\xaen aval, a trecut pe l\xc3\xa2ng\xc4\x83 Parlament \xc8\x99i a continuat spre Tower Bridge. A zburat printre pasarele \xc8\x99i calea de rulare pentru traficul auto, recunosc\xc3\xa2nd ulterior c\xc4\x83 acesta a fost un g\xc3\xa2nd care i-a venit c\xc3\xa2nd a v\xc4\x83zut podul profil\xc3\xa2ndu-se \xc3\xaen fa\xc8\x9ba sa. Pollok a fost arestat dup\xc4\x83 ce a aterizat \xc8\x99i a fost dat afar\xc4\x83 din Royal Air Force pe motive medicale, f\xc4\x83r\xc4\x83 s\xc4\x83 i se dea \xc8\x99ansa s\xc4\x83 se apere \xc3\xaen fa\xc8\x9ba unei cur\xc8\x9bi mar\xc8\x9biale._NEWLINE_\xc3\x8en vara anului 1973, un avion cu un singur motor Beagle Pup a fost pilotat de dou\xc4\x83 ori pe sub pasarela pietonal\xc4\x83 a podului de Paul Martin, un broker \xc3\xaen v\xc3\xa2rst\xc4\x83 de 29 de ani. Martin era eliberat pe cau\xc8\x9biune \xc3\xaen timpul cercet\xc4\x83rilor pentru o fraud\xc4\x83 comis\xc4\x83 pe pia\xc8\x9ba de ac\xc8\x9biuni. El a zburat atunci foarte aproape de cl\xc4\x83dirile din City of London, apoi s-a \xc3\xaendreptat spre nord c\xc4\x83tre Lake District, unde a murit dup\xc4\x83 ce avionul s\xc4\x83u s-a pr\xc4\x83bu\xc8\x99it._NEWLINE_\xc3\x8en mai 1997, ma\xc8\x99ina oficial\xc4\x83 a Pre\xc8\x99edintelui Statelor Unite ale Americii, Bill Clinton, a fost surprins\xc4\x83 de deschiderea podului. Barja Gladys, pe drumul c\xc4\x83tre Docurile St. Katharine, a ajuns conform orarului \xc8\x99i podul a fost deschis la timp pentru ea. Aflat pe drumul de \xc3\xaentoarcere de la restaurantul Le Pont de la Tour situat pe malul Tamisei, cu prim ministrul Tony Blair, pre\xc8\x99edintele Clinton a fost mai pu\xc8\x9bin punctual \xc8\x99i a ajuns chiar \xc3\xaen momentul \xc3\xaen care podul se ridica. Podul a \xc3\xaemp\xc4\x83r\xc8\x9bit ma\xc8\x99ina preziden\xc8\x9bial\xc4\x83 \xc3\xaen dou\xc4\x83, spre consternarea membrilor echipei de securitate. Un purt\xc4\x83tor de cuv\xc3\xa2nt pentru Tower Bridge a spus \xe2\x80\x9eAm \xc3\xaencercat s\xc4\x83 lu\xc4\x83m leg\xc4\x83tura cu Ambasada American\xc4\x83, dar nu au r\xc4\x83spuns la telefon.\xe2\x80\x9d_NEWLINE_Pe 19 august 1999, Jef Smith a condus o \xe2\x80\x9eturm\xc4\x83\xe2\x80\x9d de dou\xc4\x83 oi peste pod. El \xc3\xae\xc8\x99i exercita astfel o permisiune str\xc4\x83veche, acordat\xc4\x83 celor c\xc4\x83rora li se conferise titlul Freedom of The City, pentru a atrage aten\xc8\x9bia asupra puterilor cet\xc4\x83\xc8\x9benilor \xc3\xaen v\xc3\xa2rst\xc4\x83 \xc8\x99i asupra modului \xc3\xaen care drepturile lor au fost restr\xc3\xa2nse._NEWLINE_\xc3\x8enainte de zorii zilei de 31 octombrie, David Crick, un militant al organiza\xc8\x9biei pentru drepturile ta\xc8\x9bilor Fathers 4 Justice, a urcat pe o macara turn de 30 m \xc3\xaen\xc4\x83l\xc8\x9bime _NEWLINE_de l\xc3\xa2ng\xc4\x83 Tower Bridge, costumat \xc3\xaen omul p\xc4\x83ianjen, \xc3\xaen prima zi a protestului s\xc4\x83u de \xc8\x99ase zile. _NEWLINE_Tem\xc3\xa2ndu-se pentru siguran\xc8\x9ba protestatarului \xc8\x99i pentru siguran\xc8\x9ba \xc8\x99oferilor pe ma\xc8\x99inile c\xc4\x83rora acesta putea s\xc4\x83 cad\xc4\x83, poli\xc8\x9bia a demarcat zona, a \xc3\xaenchis podul \xc8\x99i str\xc4\x83zile \xc3\xaenvecinate \xc8\x99i a produs congestionarea traficului pe scar\xc4\x83 larg\xc4\x83 \xc3\xaen City \xc8\x99i \xc3\xaen estul Londrei. La acel moment, constructorul Taylor Woodrow Construction Ltd. era \xc3\xaen mijlocul procesului de edificare a unui bloc turn de birouri cunoscut sub numele de K2. Poli\xc8\x9bia metropolitan\xc4\x83 a fost criticat\xc4\x83 pentru c\xc4\x83 a men\xc8\x9binut interdic\xc8\x9bia de acces pentru cinci zile, de\xc8\x99i aceasta nu era strict necesar\xc4\x83 \xc3\xaen opinia unor cet\xc4\x83\xc8\x9beni._NEWLINE_Pe 11 mai 2009, \xc8\x99ase persoane au r\xc4\x83mas blocate \xc8\x99i au fost r\xc4\x83nite dup\xc4\x83 ce un lift a c\xc4\x83zut de la 3 m \xc3\xaen turnul de nord.\n_START_SECTION_\nCultura popular\xc4\x83\n_START_PARAGRAPH_\nTower Bridge apare, aflat \xc3\xaenc\xc4\x83 \xc3\xaen construc\xc8\x9bie, folosind tehnologia CGI \xc3\xaen filmul Sherlock Holmes din anul 2009. Una din scenele finale a fost filmat\xc4\x83 \xc3\xaen exterior, pe pod, pentru momentul culminant al filmului. _NEWLINE_Podul este centrul unei secven\xc8\x9be mari de ac\xc8\x9biune din filmul Mumia revine. De\xc8\x99i podul a fost construit \xc3\xaen 1894, apare \xc8\x99i \xc3\xaen filmul The Wolfman a c\xc4\x83rui ac\xc8\x9biune se petrece \xc3\xaen anul 1891. _NEWLINE_De asemenea, podul apare \xc3\xaen multe episoade ale anime-ului Black Butler \xc8\x99i este locul pentru b\xc4\x83t\xc4\x83lia final\xc4\x83 dintre \xc3\xaengerul angela \xc8\x99i demonul Sebastian._NEWLINE_Podul apare \xc8\x99i drept casa colonelului comandor William Raymond, interpretat de Peter Cushing, \xc3\xaen filmul Biggles Adventures in Time (1986).'